Drie selfdood-voorvalle in George | George Herald
Drie selfdood-voorvalle in George
Thursday, 26 May 2016, 07:30
Metro-nooddienste, die polisie en personeel van die patologiese dienste op die toneel Maandagoggend in Arttilerystraat in Dellvillepark. Foto: Lizette da Silva
GEORGE NUUS - Drie persone, twee mans en 'n vrou, het die afgelope naweek hulself om die lewe gebring.
In die jongste voorval is die liggaam van 'n jong man van Arttilerystraat in Dellvillepark, Pacaltsdorp, vroeg Maandagoggend deur 'n familielid in die motorhuis aangetref. Die oorledene, Avukonke Kwayiba (27) is Sondagaand (22 Mei) laas gesien toe hy na sy kamer is om te gaan slaap.
Hy het homself vermoedelik deur die nag met 'n tou opgehang.
Kwayiba is oorspronklik van Noupoort in die Noord-Kaap, maar woon sedert 2014 by sy tannie, Bettie Stuurman. Hy was werksaam by die George-lughawe.
Stuurman en ander familielede het Maandagoggend verslae en geskok op die toneel rondgehang terwyl bure hulle ondersteun het. "Ons verstaan nie wat gebeur het nie, daar was geen tekens nie. Ek het nou deur sy goed in sy kamer gegaan om te kyk of daar iewers 'n brief is, maar niks. Hy het ook nie gesê of iets hom pla nie, alles was normaal," het 'n geskokte Stuurman aan die George Herald gesê.
Volgens die Pacaltsdorp-polisie word 'n geregtelike doodsondersoek gedoen.
Die George-polisie ondersoek ook die selfdood nadat 'n bejaarde man van Heatherlands, Reimer Hintz (83), homself Saterdagmiddag by sy huis geskiet het.
Lt. Annaclette Mothoalo van die George-polisie sê die voorval is omstreeks 17:15 aan die polisie gerapporteer.
"Die oorledene se skoonseun het op sy liggaam afgekom waar hy buite sy huis in die tuin op die gras gelê het. Hy het 'n skietwond aan sy kop gehad. Ons vermoed geen gemene spel."
'n Rewolwer asook 'n brief is op die toneel gevind.
Vrydagmiddag omstreeks 16:35 het 'n man van Wilderness op sy vrou se liggaam in hul huis afgekom.
Lynette Joubert (39) het 'n skietwond aan haar kop gehad. Die polisie het beslag gelê op die vuurwapen wat by die lyk gevind is. Die vuurwapen het aan die gesin behoort en sal vir ballistiese toetse weggestuur word.
Die George Herald verneem 'n brief is ook op die toneel gevind.
Kapt. Malcolm Pojie, die Suid-Kaapse polisiewoordvoerder, het gesê geregtelike doodsondersoeke word in albei voorvalle gedoen. Geen gemene spel word vermoed nie.
Kry hulp hier
Persone wat hulp nodig het kan die Suid-Afrikaanse Steungroep vir Depressie en Angsstoornisse (Sadag) skakel by 011 234 4837 (08:00 tot 20:00 van Maandag tot Sondag) om met 'n berader te praat. Vir noodgevalle skakel die selfmoord-hulplyn by 0800 567 567 (24 uur) of stuur 'n SMS na 31393 en hulle skakel u terug.